คืนความสุขให้กับ คนถูกขายหนี้และจ่ายคืนแล้ว
เมื่อวันที่ 21 ม.ค.ที่ผ่านมา เครดิตบูโรได้จัดให้มีงาน &#8220;พิธีลงนาม MOU : บันทึกความร่วมมือเพื่ออำนวยความสะดวกแก่ลูกหนี้ในการขอแก้ไขข้อมูลเมื่อชำระหนี้เสร็จสิ้น&#8221; กับ บริษัทบริหารสินทรัพย์ (AMC) 8 รายใหญ่ ได้แก่ AMC กรุงเทพพาณิชย์ (BAM) AMC สุขุมวิท (SAM) AMC สาทร (STAMC) AMC พญาไท (PAMC) AMC กรุงศรีอยุธยา AMC เอ็น เอฟ เอส AMC ไอคอนแคปปิตอล AMC ชโย โดยมีวัตถุประสงค์เพื่ออำนวยความสะดวกให้แก่ลูกหนี้ของธนาคาร หรือสถาบันการเงินที่เป็นสมาชิกเครดิตบูโร ที่ได้ถูกโอนขายหนี้ไปยัง AMC และต่อมาลูกหนี้รายนั้นได้ชำระหนี้แก่ AMC ที่รับโอนหนี้เสร็จสมบูรณ์แล้ว
26 ม.ค. 2558

เมื่อวันที่ 21 ม.ค.ที่ผ่านมา เครดิตบูโรได้จัดให้มีงาน “พิธีลงนาม MOU : บันทึกความร่วมมือเพื่ออำนวยความสะดวกแก่ลูกหนี้ในการขอแก้ไขข้อมูลเมื่อชำระหนี้เสร็จสิ้น” กับ บริษัทบริหารสินทรัพย์ (AMC) 8 รายใหญ่ ได้แก่ AMC กรุงเทพพาณิชย์ (BAM) AMC สุขุมวิท (SAM) AMC สาทร (STAMC) AMC พญาไท (PAMC) AMC กรุงศรีอยุธยา AMC เอ็น เอฟ เอส AMC ไอคอนแคปปิตอล AMC ชโย โดยมีวัตถุประสงค์เพื่ออำนวยความสะดวกให้แก่ลูกหนี้ของธนาคาร หรือสถาบันการเงินที่เป็นสมาชิกเครดิตบูโร ที่ได้ถูกโอนขายหนี้ไปยัง AMC และต่อมาลูกหนี้รายนั้นได้ชำระหนี้แก่ AMC ที่รับโอนหนี้เสร็จสมบูรณ์แล้ว
เดิมทีลูกหนี้ที่ถูกโอนขายหนี้จะมีรหัสสถานะปรากฏในรายงานเครดิตบูโรว่า “โอนขายหนี้” ถึงแม้ว่าลูกหนี้จะไปชำระหนี้ให้กับ AMC หมดแล้วก็ตาม ถือว่าเป็นข่าวดีสำหรับผู้ที่เคยมีหนี้ค้างจนธนาคารหรือสถาบันการเงินเจ้าหนี้ได้โอนขายหนี้ไปให้ผู้รับซื้อหนี้รับชำระหนี้แทนจากการที่คณะกรรมการคุ้มครองข้อมูลเครดิต (กคค.) ได้มีประกาศเรื่องรหัสสถานะบัญชี “โอนหรือขายหนี้และชำระหนี้เสร็จสิ้น” เพิ่มเติม เพื่อให้สามารถปรับปรุงแก้ไขรหัสสถานะบัญชีให้ตรงตามข้อเท็จจริงที่เกิดขึ้นได้ ภายใต้กฎหมายว่าด้วยการประกอบธุรกิจข้อมูลเครดิตบูโรและ AMC ทั้ง 8 รายที่เป็นผู้ประกอบธุรกิจรับโอนหนี้จากสถาบันการเงินชั้นนำ จึงตกลงร่วมกันที่จะอำนวยความสะดวกให้กับลูกค้าที่ได้ชำระหนี้ให้แก่ AMC เรียบร้อยแล้ว ให้สามารถยื่นเรื่องผ่าน AMC ขอปรับปรุงสถานะใหม่ตามข้อเท็จจริงว่า มีการโอนขายหนี้และได้มีการปิดบัญชีเรียบร้อยแล้ว เพื่อเปิดโอกาสให้กับลูกค้าในกรณีที่จะไปติดต่อกับสถาบันการเงิน เพื่อขอสินเชื่อใหม่ว่าปัจจุบันไม่มีภาระหนี้แล้ว จ่ายหนี้เสร็จสิ้นกับ AMC ผู้รับโอนหนี้แล้ว
ส่วนยื่นขอสินเชื่อไปแล้วจะได้รับอนุมัติสินเชื่อหรือไม่นั้น ก็ขึ้นอยู่กับหลักเกณฑ์ของสถาบันการเงินแต่ละแห่ง ซึ่งการปรับปรุงรหัสสถานะบัญชีนี้ จะเป็นประโยชน์สูงสุดแก่ลูกค้าในการชำระหนี้ และเพิ่มโอกาสที่จะได้รับอนุมัติสินเชื่อใหม่ รวมทั้งสร้างความเชื่อมั่นให้ AMC ในการชำระหนี้ของลูกค้าอีกด้วย
AMC ที่ร่วมลงนามในครั้งนี้ เป็น AMC รายใหญ่ที่มีประสบการณ์สูงในการบริหารหนี้ และรับซื้อหนี้จากสถาบันการเงินมาบริหารในพอร์ตเป็นจำนวนมาก ซึ่งสถาบันการเงินเหล่านั้นก็เป็นสมาชิกกับเครดิตบูโรอยู่แล้ว ดังนั้น การที่ลูกค้าชำระหนี้เข้ามาที่ AMC ดังกล่าว ก็จะทำให้ลูกหนี้จะมีสถานะเป็นปัจจุบันกับเครดิตบูโรอย่างแน่นอนครับ
อย่างไรก็ตาม สำหรับคนที่ถูกโอนขายหนี้ไปที่ AMC อื่นๆ และได้ชำระหนี้เสร็จสิ้นแล้ว ก็สามารถมายื่นขอบันทึกแก้ไขรหัสสถานะบัญชีที่เครดิตบูโรได้เช่นกัน โดยสามารถ Download แบบคำขอแก้ไขรหัสสถานะบัญชี (เนื่องจากได้ชำระหนี้ให้แก่นิติบุคคลผู้รับโอนหนี้เสร็จสิ้นแล้ว) ได้ที่เว็บไซต์เครดิตบูโร www.ncb.co.th หรือสอบถามข้อมูลเพิ่มเติมที่ Call Center 02-643-1250 เครดิตบูโรมีเจ้าหน้าที่ให้คำปรึกษาครับ
ถือว่าเป็นข่าวดีที่คืนความสุขให้กับผู้ที่เคยมีหนี้ค้างจนธนาคารหรือสถาบันการเงินเจ้าหนี้ได้โอนขายหนี้ไปให้ผู้รับซื้อหนี้รับชำระหนี้แทนและจ่ายคืนแล้ว และเครดิตบูโรยังคงมุ่งมั่นที่จะรณรงค์และส่งเสริมให้คนไทยมีวินัยทางการเงิน “ออมก่อนกู้ คิดก่อนใช้ มีวินัยใช้หนี้ตรง” ต่อไปครับ